Vilja afturkalla tillögur um bann við dragnótaveiðum Tillögum sjávarútvegsráðherra um að loka sjö fjörðum á norðanverðu landinu fyrir dragnótaveiðum hefur formlega verið mótmælt í bréfi sem skipstjórar , sjómenn og útgerðarmenn dragnótabáta á Snæfellsbæ hafa afhent . Baldur Freyr Kristinsson , útgerðarmaður dragnótabáts á Snæfellsnesi og stjórnarmaður í Félagi dragnótamanna , skorar á sjávarútvegsráðherra að draga tillögur sínar til baka . Baldur sagði í samtali við Útveginn að það beri ekki vott um gagnsæja stjórnsýslu eða fagleg vinnubrögð að leggja fram slíkar tillögur án minnsta samráðs við þá sem málið varðar . Og hann furðar sig á því að ráðherra skuli ekki taka mark á skýrslu Hafrannsóknastofnunarinnar um áhrif dragnótaveiða á botndýralíf í Skagafirði . „ Þetta var kannski ekki niðurstaðan sem beðið var eftir enda leiddu niðurstöður stofnunarinnar í ljós að dragnótin hafði engin áhrif á botndýralíf í Skagafirði . ” Að sögn Baldurs hefur samstarf við þá sem gera út á net og línu verið mjög gott enda nægt rými fyrir alla . Árekstrar við þá sem nota önnur veiðarfæri séu hverfandi . Þar sem hann stundi veiðar í Breiðafirði sjáist þess engin merki að dragnótin hafi dregið úr fiskigengd , hvort heldur veitt er með línu , handfærum , netum eða dragnót . „ Dragnótin er vistvænt veiðarfæri , sem einvörðungu er notuð á sand - eða malarbotni sem sífellt er á hreyfingu undan straumum og sjávarföllum , " segir Baldur . Hann segir útgerðir dragnótabáta hafa orðið illa úti við kvótaskerðingu í þorski og ýsu og að þær gjaldi nú fyrir þá bryggjurómantík og gæluverkefni sem notuð séu til atkvæðaveiða . „ Nái tillögur ráðherra fram að ganga um víðtækar lokanir veiðisvæða fyrir dragnótabátum er verið að stíga enn eitt skrefið í átt að endanlegri útrýmingu þeirra , svo einfalt er það , " segir Baldur F. Kristinsson .